stanford-oval/wikipedia huggingface dataset:
Andreas I
Maanpaossa ja kruununtavoittelijana

Kun Vazul sokaistiin, hänen poikansa lähtivät 1030-luvun alussa maanpakoon ensin Böömiin, sitten Puolaan ruhtinas Mieszko II:n hoviin. Béla jäi Puolaan, mutta Andreas ja Levente jatkoivat matkaa Jaroslav Viisaan hallitsemaan Kiovaan. Siellä Andreas sai puolisokseen Jaroslavin tyttären Anastasian. On mahdollista, että Andreas vasta tämän avioliiton yhteydessä otti kasteen. Hänen vanhempi veljensä Levente ilmeisesti pysyi pakanana. Andreaksen oleskelusta Kiovassa on hyvin vähän tietoa, mutta sen perusteella, että Andreaksen ja Anastasian tyttären Adelheidin voidaan päätellä syntyneen vuoden 1040 tienoilla, Andreas avioitui (ja mahdollisesti kääntyi kristityksi) 1030-luvun lopulla.
Vuonna 1046 Andreaksen ja Leventen luokse Kiovaan saapui lähettiläitä Unkarista, piispa Gellértin johtamien kapinamielisten ylimysten luota, jotka halusivat syrjäyttää kuningas Pietarin. Veljesten harkitessa, vastaisivatko kapinallisten kutsuun, Unkarissa puhkesi toinenkin, pakanoiden alullepanema kapina Pietaria ja katolista kirkkoa vastaan. Andreaksen ja Leventen saapuessa Unkarin Abaújváriin heitä vastassa olevat, päällikkö Vatan johtamat kapinalliset pyysivät heitä johtajikseen sillä ehdolla, että saisivat tappaa papit ja piispat, hävittää kirkot ja palata vanhaan uskoonsa. Tähän veljekset suostuivat. Vatan kapinalliset etenivät Budaan asti, missä he surmasivat piispa Gellértin. Andreaksen joukot tavoittivat kuningas Pietarin, joka sokaistiin ja luultavasti kuoli vammoihinsa.
Kuningas

Andreas kruunattiin Unkarin kuninkaaksi Székesfehérvárissa vuoden 1046 lopulla, ja kruunauksen toimittivat kolme Vatan kapinasta hengissä selvinnyttä piispaa. Pian tämän jälkeen veli Levente kuoli; 1300-luvun kronikkatiedon mukaan kruunu oli päätynyt Andreakselle Leventen "kunniallisuuden" tähden, minkä voisi tulkita siten, että pakana Levente katsoi kristityllä veljellään olevan paremmat mahdollisuudet menestyä Unkarin hallitsijana. Turvattuaan asemansa Andreas kääntyi kanssakapinoijiaan vastaan, palautti kuningas Tapanin lait voimaan ja julisti pakanuuden laittomaksi. Kannattajat kutsuivat häntä ”Andreas Valkoiseksi” tai ”Andreas Katoliseksi”.
Valtaan noustuaan Andreas kutsui nuoremman veljensä Bélan takaisin Puolasta vuonna 1046 ja antoi hänelle herttuakunnaksi kolmanneksen Unkarista, Tercia pars regni. Pian tämän jälkeen hän yritti myös rakentaa parempia suhteita Saksan keisari Henrik III:n suuntaan, joka oli ollut kukistetun kuningas Pietarin tukija, ja lämmittää välejään paavi Leo IX:n kanssa, sillä hänen mainettaan kristityssä Euroopassa rasitti yhä Vatan kapinan tukeminen. Diplomatia ei kuitenkaan onnistunut, vaan Henrikin joukot hyökkäsivät Unkariin vuosina 1051 ja 1052. Andreas lupasi lopulta suostua ankariin rauhanehtoihin, mutta rauhanneuvottelut katkesivat Henrikin kuolemaan ja käynnistyivät uudelleen vasta hänen kuusivuotiaan poikansa Henrik IV:n noustua valtaan vuonna 1056. Kiista Saksan kanssa saatiin ratkeamaan, ja sovinnon merkiksi Andreaksen viisivuotias poika Salamon kihlattiin Henrikin sisaren, yksitoistavuotiaan Judithin kanssa. Näin Andreas oli turvannut Unkarin itsenäisyyden.
Avioliitto ja jälkeläiset

Andreaksen puoliso, suuriruhtinatar Anastasia (1020/1023–1174/1194) oli Kiovan suuriruhtinas Jaroslav I Viisaan ja suuriruhtinatar, Ruotsin prinsessa Ingegerd Olofsdotterin tytär, ​​joka puolestaan oli Ruotsin kuningas Olavi Sylikuninkaan ja kuningatar Estridin tytär. Andreas avioitui Anastasian kanssa noin vuonna 1038.
Heille syntyi kolme lasta:
• Adelheid (n. 1040 – 27. tammikuuta 1062), avioitui 1058 Böömin herttua Vratislaus II:n kanssa. Heille syntyi neljä lasta, joista vanhin poika oli Böömin herttua Bretislaus II, tytär Judithista tuli Puolan herttuan Władysław I Hermanin puoliso.
• Salamon (1053–1087), Unkarin kuningas, avioitui 1063 keisari Henrik III:n ja Agnes de Poitoun tyttären, prinsessa Judith Schwabenilaisen kanssa, avioliitto oli lapseton.
• Dávid (vuoden 1053 jälkeen – vuoden 1094 jälkeen) ei osallistunut politiikkaan tai valtataisteluihin. Häneltä ei tiedetä jääneen ainakaan miespuolisia jälkeläisiä, mahdollisesti hän liittyi johonkin luostariveljestöön, koska hänen nimissään tehtiin vuonna 1094 suuri testamenttilahjoitus Tihanyn benediktiiniläisluostarille. Hänet on haudattu Tihanyn luostarin kirkon kryptaan isänsä viereen.
Koska Salamonilta ja Dávidilta ei jäänyt miespuolisia jälkeläisiä, Andreaksen suvun miespuoliset haarat sammuivat 1000-luvun lopulla.
Vaikuttaa siltä, kuin Adelheid-tyttären ja poikien Salamonin ja Dávidin välillä Andreakselle ja Anastasialle ei olisi yli kymmeneen vuoteen syntynyt lapsia. Tämän takia on epäilty, että pojat olisivat syntyneet toisesta avioliitosta, mutta tällaisesta toisesta puolisosta ei ole mitään muuta tietoa, ja vuonna 1055 Anastasia oli luultavasti vielä elossa ja Andreaksen puoliso, koska tämä selittäisi ortodoksisten luostarien perustamisen Unkariin noihin aikoihin.
Yhden kronikkatiedon mukaan Andreaksella olisi ollut Marót-nimisestä kylästä kotoisin oleva jalkavaimo, jonka kanssa hän sai György-nimisen pojan. Mitään muuta tietoa tämän Györgyn kohtaloista ja mahdollisista jälkeläisistä ei ole säilynyt.
Andreaksen kuolema ja perintö

Vanhemmiten Andreas sai halvauksen, ja häntä jouduttiin kuljettamaan kantotuolissa. Varmistaakseen kruununperimyksen pojalleen Salamonille hän nimesi tämän seuraajakseen jo neljän-viiden vuoden iässä, vuonna 1057 tai 1058, ja vaati veljeään Bélaa valitsemaan, aikooko tämä tavoitella kruunua vai tyytyykö herttuan arvoon. Béla ei tietenkään uskaltanut tunnustaa havittelevansa valtaistuinta, mutta pian tämän jälkeen veljesten välille puhkesi avoin konflikti, jossa Andreaksen apuna olivat Saksan, Bélan tukena taas Puolan Bolesław II Rohkean (hallitsi 1058–1079, k. 1081) joukot. Ratkaiseva taistelu kääntyi Bélan voitoksi, Andreas pakeni länttä kohti mutta ei ehtinyt Unkarin rajalle asti, kun Bélan joukot tavoittivat hänet joulukuun alussa 1060. Taistelussa Andreas putosi maahan, tallautui sotaratsujen jalkoihin ja kuoli pian tämän jälkeen vammoihinsa. Béla kruunattiin pian tämän jälkeen kuninkaaksi Székesfehérvárissa.
Andreas perheineen on haudattu vuonna 1055 perustamansa Tihanyn benediktiiniläisluostarin (unk. Tihanyi apátság) kirkon kryptaan. Luostari on edelleen olemassa Tihanyssa, Veszprémin hiippakunnassa.
Andreas oli ensimmäinen Vazulista polveutuva Árpád-suvun kuningas. Hänen jälkimainettaan on kuitenkin rasittanut Vatan kapinan tukeminen sekä veljessota Bélaa vastaan, ja hänen poikiensa lapsettomuus ja suvun sammuminen on jälkipolvien silmissä joskus nähty jumalallisena rangaistuksena.
Aiheesta muualla

Kuvia tai muita tiedostoja aiheesta Andreas I Wikimedia Commonsissa
| 0 | 1 | 2 | 3 |
| --- | --- | --- | --- |
|  | Edeltäjä: Pietari | Unkarin kuningas 1046–1060 | Seuraaja: Béla I |
| Auktoriteettitunnisteet  |
| --- | --- |
Kansainväliset:  VIAF  WorldCat 
Kansalliset:  Saksa  Alankomaat 
Henkilöt:  Deutsche Biographie  DDB 
Andreaksen ja Anastasian pojat: prinssi Salamon ja herttua Dávid, Chronicon Pictum, Képes Krónika 1350
Andreas I kuolinvuoteellaan, kohtaus Tiszavárkonyssa: halvaantunut Andreas pakottaa veljensä Bélan valitsemaan kruunun ja miekan välillä. Andreaksen oikealla puolella on kruunattu poika Salamon. Chronicon Pictum, Képes Krónika 1350
Anthony Martial

| 0 | 1 | 2 | 3 |
| --- | --- | --- | --- |

Henkilötiedot
Koko nimi: Anthony Martial
Syntymäaika: 5. joulukuuta 1995 (ikä 29)
Syntymäpaikka: Massy, Ranska
Pelipaikka: hyökkääjä
Pituus: 181 cm
Paino: 76 kg 
Seura
Seura: AEK Ateena
Pelinumero: 26
Junioriseurat
2009–2012: Lyon
Seurat
| Vuodet | Seura | O | (M) |
| 2012–2013 | Lyon | 3 | (0) |
| 2013–2015 | Monaco | 49 | (11) |
| 2015–2024 | Manchester United | 209 | (63) |
| 2022 | → Sevilla (laina) | 9 | (0) |
| 2024– | AEK Ateena | 0 | (0) |
Maajoukkue
| 2011–2012 | Ranska U17 | 13 | (9) |
| 2012–2013 | Ranska U18 | 4 | (3) |
| 2013 | Ranska U19 | 5 | (0) |
| 2013–2015 | Ranska U21 | 12 | (4) |
| 2015– | Ranska | 30 | (2) |
 Seurajoukkueuran tilastot kattavat vain kansalliset sarjat, päivitetty 8. lokakuuta 2024.  Maajoukkueuran tilastot päivitetty 8. lokakuuta 2024.
Anthony Martial (s. 5. joulukuuta 1995 Massy) on ranskalainen jalkapalloilija, joka edustaa Kreikan Superliigassa pelaavaa AEK Ateenaa. Oikeajalkainen Martial on pelipaikaltaan hyökkääjä tai vasen keskikenttäpelaaja.
Maajoukkueura

Martial on edustanut lähes kaikkia Ranskan nuorisomaajoukkueita. Vuoden 2013 alle 19-vuotiaiden EM-kilpailuissa, joista Ranska saavutti hopeaa, Martial nimettiin turnauksen tähdistöjoukkueeseen. Vuosina 2013–2015 hän kuului Ranskan alle 21-vuotiaiden jalkapallomaajoukkueeseen, jossa hän pelasi 12 ottelua onnistuen maalinteossa neljästi.
Ranskan jalkapallomaajoukkueessa Martial debytoi syyskuussa 2015 ystävyysottelussa Portugalia vastaan. Vuoden 2016 EM-kilpailuissa hän pelasi kahdessa alkulohko-ottelussa ja pääsi tappioon päättyneessä loppuottelussa kentälle jatkoajalla kymmeneksi minuutiksi. Ensimmäisen maaottelumaalinsa hän teki saman vuoden syyskuussa Italiaa vastaan. Hän on pelannut kaikkiaan 30 maaottelua ja tehnyt kaksi maalia. Viimeksi hän on pelannut maajoukkueessa syyskuussa 2021.
Muuta

Martialin isoveli Johan Martial on myös ammattilaisjalkapalloilija. Hän on alle 19-vuotiaiden Euroopan-mestari vuodelta 2010, ja on pelannut Ranskan, Israelin ja Kreikan pääsarjoissa yhteensä yli sata ottelua.
Saavutukset

Maajoukkuetasolla
Alle 19-vuotiaiden EM-kilpailut: hopeaa 2013
EM-kilpailut: hopeaa 2016
Seuratasolla
FA Cup: 2016
FA Community Shield: 2016
Englannin liigacup: 2017
Eurooppa-liiga: 2017
Henkilökohtainen
Golden Boy: 2015
Englannin valioliigan kuukauden pelaaja: syyskuu 2015
Alle 19-vuotiaiden EM-kilpailuiden 2013 tähdistöjoukkue
San Lazzaro degli Armeni

| --- | --- |
Sijainti:  45°24′44″N, 12°21′42″E, Venetsia Venetsian metropolikaupunki Veneto Italia
Vesialue:  Venetsian laguuni
Merialue:  Adrianmeri
muokkaa - muokkaa wikitekstiä - muokkaa Wikidataa
San Lazzaro degli Armeni on pieni luostarisaari Venetsian laguunissa lähellä Lidon saarta.
Historia

Venetsian tasavalta luovutti saaren armenialaiselle seurakunnalle vuonna 1717 ”ikuisiksi ajoiksi”. Luostaria oli perustamassa munkki Mekhitar, ja yhteisöä alettiin kutsua mekhitarilaiseksi seurakunnaksi. Munkit ovat keränneet 300 vuoden ajan luostariin armenialaisia kulttuuriaarteita, ja siitä on tullut armenialaisen kulttuurin keskus. Luostarissa oli myös painokone, jonka avulla levitettiin armeniankielistä kirjallisuutta ja kulttuuria. Myöhemmin luostariin perustettiin kirjasto, jossa on nykyään noin 170 000 teosta. Painokone oli tärkeässä asemassa tiedon levittämisessä maailmalle armenialaisten kansanmurhan aikaan. Luostarissa on yhä näyttely, joka koostuu kansanmurhaa todistavista valokuvista.
Matkailu

Saareen pääsee tutustumaan kerran päivässä kahden tunnin vierailulle Pyhän Markuksen torilta lähtevällä vesibussilla.
Aiheesta muualla

Kuvia tai muita tiedostoja aiheesta San Lazzaro degli Armeni Wikimedia Commonsissa
Luettelo tunnetuista kajaanilaisista

Tämä artikkeli on luettelo tunnetuista kajaanilaisista.
| --- | --- |
 Juhani Ahava, vuorineuvos, Kajaani Oy:n viimeinen toimitusjohtaja  Pasi Ailio, Kajaanin seminaarin puutarhuri 1909–1952  Helmi Auvinen, opettaja, runoilija, sanoittaja  Aarno von Bell, koulunjohtaja, SDP:n kansanedustaja  Daniel Cajanus, syntynyt Paltaniemellä  Elia, ortodoksisen kirkon arkkipiispa  Liisa Enwald, kirjailija, tutkija  Jarmo Eskelinen, nyrkkeilijä  Henrik Flöjt, ampumahiihtäjä  Petra Frey, näyttelijä  Hannes Gebhard, professori, Suomen osuustoimintaliikkeen isä  Paula Haapakoski, entinen kilpasuunnistaja  Pentti Hakulinen, entinen kaupunginjohtaja  Ari Heikkinen, jalkapalloilija  Janne Heikkinen, suomalainen ammattilentopalloilija  Matti Heikkinen, suomalainen hiihtäjä  Anne Huotari, Vasemmistoliiton kansanedustaja  Olli Huttunen, entinen jalkapalloilija, nykyinen valmentaja  Helvi Hyvärinen, taidemaalari ja kuvanveistäjä  Jouko Karjalainen, hiihtäjä ja olympiamitalisti  Urho Kekkonen, poliitikko, Suomen seitsemäs presidentti  Joonas Kemppainen, jääkiekkoilija, Suomen nuorten maajoukkue  Marko Kemppainen, skeet-ampuja ja olympiamitalisti  Arvo Kemppainen, SKDL:n kansanedustaja  Hannu Kemppainen, entinen Keskustapuolueen kansanedustaja  Pentti Kettunen, entinen SMP:n kansanedustaja  Jorma Korhonen,  entinen judoka, EM-kultamitalisti  Annikki Koistinen, Keskustan entinen kansanedustaja  Väinö Kotilainen, varatuomari, vuorineuvos ja ministeri  Sakari Kukko, muusikko  Jussi Kukkonen, toimittaja ja kirjailija  Niina Kurkinen, malli ja näyttelijä  Anne Kyllönen, maastohiihtäjä  Jorma Kääriäinen, muusikko  Lauri Lajunen, Oulun yliopiston rehtori  Jouko Launonen, entinen pikaluistelija  Eino Leino, runoilija :  Antti Leinonen, luontokuvaaja  Marjo Leinonen, laulaja  Seppo Leinonen, pilapiirtäjä  Laura Malmivaara, näyttelijä  Tatu Mannberg, muusikko  Eero Marttinen, kirjailija  Tittamari Marttinen, kirjailija  Ilkka Y L Matila, elokuvatuottaja  Jarkko Martikainen, laulaja-lauluntekijä  Juhani Meriläinen, Joensuun kaupunginjohtaja  Johannes Messenius ruotsalainen historioitsija  Konsta Mikkonen, muusikko  Nanna Mikkonen, Idols-tuomari  Robert Montgomery, siviililainopin ja roomalaisen oikeuden professori  Riku Nieminen, näyttelijä  Niko Okkonen, muusikko  Anssi Paasi, maantieteilijä, akatemiaprofessori  Raimo Piirainen, SDP:n kansanedustaja  Eino Pitkänen, arkkitehti  Jenny Pitkänen, tubettaja ja ääninäyttelijä  Fritz Remmler, Gestapon vakooja, eläintieteilijä  Herman Renfors, yrittäjä ja poliitikko  Einar Reuter, kirjailija, taidekriitikko ja taidemaalari  Heikki Savolainen, olympiavoittaja, lääkäri  Perttu Sirviö, Big Brother 1. tuotantokauden voittaja  Jaakko Sopala, Kajaanin kaupunginjohtaja  Leena Suomu, Kajaanin kaupunginteatterin näyttelijä  Pekka Suorsa, entinen mäkihyppääjä  Timo Surkka, kirjailija  Eero Suutari, Kokoomuksen kansanedustaja  Ari Tegelberg, jalkapalloilija  Pentti H. Tikkanen, kirjailija, majuri  Ville Tikkanen, liikennöitsijä, SDP:n entinen kansanedustaja  Kalle Torniainen, muusikko  Sakari Valli, opettaja, pappi, Kokoomuksen kansanedustaja  Tuija Vuolle, näyttelijä
Schleich

Schleich eläimiä
| Schleich |
| --- | --- |
Tunnuslause:  The world in your hands
Yritysmuoto:  Rajavastuuyhtiö
Perustettu:  1935
Perustaja:  Friedrich Schleich
Toimitusjohtaja:  Dirk Engehausen
Kotipaikka:  Schwäbisch Gmünd, Saksa
Toiminta-alue:  maailmanlaajuinen
Tuotteet:  lelut, pienoismallit
Henkilöstö:  yli 500 (2016)
Kotisivu:  www.schleich.s.com/
Infobox OKVirheellinen NIMI-arvo: 
Schleich GmbH on saksalainen leluja valmistava yritys, jonka perusti Friedrich Schleich vuonna 1935. Yhtiön kotipaikka on Schwäbisch Gmünd, ja sillä on haarakonttoreita myös Britanniassa, Ranskassa ja Kanadassa.
Yhtiö on tunnettu muovisista lelufiguureistaan. Se aloitti tuotantonsa 1950-luvulla sarjakuvahahmojen, kuten smurffien ja muppettien mukaan luoduilla malleilla, ja 1980-luvulla tulivat mukaan erilaiset eläinhahmot. Nykyään mukana on myös figuureja taruolennoista ja ritareista, ja tämän lisäksi hahmoille on saatavilla lisävarusteita. Yhtiö markkinoi tuotteitaan maailmanlaajuisesti.
Eläinfiguurit

Schleichin eläinfiguurit ovat noin 2-47 cm korkeita pienoismalleja oikeista eläinhahmoista. Ne on valmistettu kovasta muovista ja maalattu käsin. Hahmot on maalattu turvallisilla maaleilla ja niihin on tehty ohut maalikerros, jotta hahmojen ulkonäkö pysyisi mahdollisimman siistinä. Hahmojen ulkonäkö ja laatu on parantunut huomattavasti alkuajoista. Lisäksi hahmot pysyvät paremmin pystyssä ja ovat tukevampia. Schleich-eläimet on laaja käsite, sillä pienoismalleja on valmistettu pieneläimistä dinosauruksiin. Lisäksi Schleich on valmistanut eläimille erilaisia tarvikkeita, esimerkiksi hevosille varusteita ja ritarileikkeihin linnoja ja turnajaistelttoja. Schleichit ovat sekä lasten että aikuiskeräilijöiden suosiossa. Schleichit voivat olla leluja ja keräilyesineitä. Hinta on yleensä 6-13 € kun taas esim. yksisarviset maksavat noin 15-20€. Schleich on maalannut eläimistä, erityisesti hevosesta harvinaisia versioita, jotka voivat olla erittäin hintavia. Schleicheillä on tukeva rakenne, mutta siroilla hevosilla jalat taittuvat helposti. Jos jalkaa taivuttaa, se palautuu hetken päästä alkuperäiseen muotoonsa. Schleihejä voi myös kustomoida eli muokata tai uudelleenmaalata eli tehdä repaintin.
Schleich-figuurin tunnistaa kaupassa schleich-lapusta, joka on useimmiten kiinnitetty pienoismallin jalkaan tai pienemmillä eläimillä myös kaulaan, sekä logosta, joka on useimmiten figuurin mahassa. Schleichin mallisto uusiutuu vuosittain. Yksi hahmo pysyy mallistossa noin kuusi vuotta, ja jotkut hyväksi todetut mallit vielä kauemmin.
Nykyään suurin osa figuureista valmistetaan Kiinassa, mutta myös muita valmistusmaita (Saksa, Portugali) voi figuurien, varsinkin vanhempien pohjista löytää.
Aiheesta muualla

Schleich GmbH (Arkistoitu – Internet Archive)
Ásthildur Lóa Þórsdóttir

Ásthildur Lóa Þórsdóttir (2021)
Ásthildur Lóa Þórsdóttir (s. 20. marraskuuta 1966) on islantilainen kansanpuolueen poliitikko, joka on vuodesta 2021 lähtien istunut kansanedustajana Alltingissä sekä toiminut sen 3. varapuhemiehenä.
Ásthildur syntyni Reykjavíkissä.  Hän opiskeli vuosina 1989–1990 englannin kieltä Islannin yliopistossa ja valmistui kasvatustieteen kandidaatiksi Islannin opettajakorkeakoulusta vuonna 1994. Hän on työskennellyt opettajana useissa peruskouluissa. Hänet valittiin Alltingiin vuoden 2021 parlamenttivaaleissa Suðurkjördæmi-vaalipiiristä. Samana vuonna hänet valittiin Alltingin 3. varapuhemieheksi.
Ásthildur on naimisissa Hafþór Ólafssonin kanssa. Heillä on vuosina 1990 ja 1996 syntyneet lapset.
Saunamaan tuulivoimapuisto

| Saunamaan tuulivoimapuisto |
| --- | --- |
Valtio:  Suomi
Sijainti:  Kurikka, Teuva
Koordinaatit:  62°35′N, 22°06′E
Rakentaminen alkoi:  2019 
Valmistunut:  2021 
Perustaja:  Megatuuli Oy
Rakennuttaja:  Valorem & Megatuuli Oy
Omistaja:  Octopus Renewables 
Operaattori:  OX2 
Tuulivoimapuisto
Tyyppi:  maatuulivoimalaitos
Korkeus:  132–165 m 
Pinta-ala:  2,2 km² 
Tuulivoimalat:  8 × Vestas V150 (4,2 MW) 
Kapasiteetti:  33,6 MW  
Vuosituotanto:  125 GWh 
 fiSaunamaan tuulivoimapuisto 
Saunamaan tuulivoimapuisto on Etelä-Pohjanmaalla Kurikan Pohjoiskylällä  ja Teuvan Norinkylällä  sijaitseva tuulivoimapuisto, jossa toimii 8 tuulivoimalaitosta. Niiden kokonaiskapasiteetti on 34 megawattia ja vuosituotanto on noin 125 gigawattituntia. Tuulivoimapuiston on rakentanut Valorem ja Megatuuli yhdessä , sen omistaa Saunamaa Wind Farm Oy, joka on sijoitusrahaston Octopus Renewables Infrastructure Trustin omistama, ja sitä operoi OX2.
Energiaviraston voimalaitosrekisterissä vuodelta 2024 Saunamaan tuulivoimapuisto (33,6 megawattia) sijaitsee Suolakankaalla, joka sijaitsee Vöyrinkankaan metsäalueella ja jonka omistaa Saunamaa Wind Farm Oy. Toisaalta Vöyrinkankaan tuulivoimapuisto (37,8 megawattia) sijaitsee rekisterin mukaan Kurikan ja Teuvan kuntarajalla Norinkylässä metsäalueella nimeltään Saunamaa. Sen omistaa rekisterin mukaan Vöyrinkangas Wind Farm Oy. Kahden tuulivoimapuiston tiedot ovat siellä menneet sekaisin, sillä operaattori OX2 kutsuu edellistä Suolakankaan ja jälkimmäistä Saunamaan tuulivoimapuistoksi.
Yleistä

Saunamaan tuulivoimapuisto noin 15 kilometriä Kurikan keskustasta länteen. Viisi tuulivoimalaa sijaitsee Kurikassa Norinkylässä ja kolme Teuvalla Polven- ja Pohjoiskylässä. Voimala-alue jää kylien peltoaukeiden väliselle metsäalueelle ja se on metsätalouskäytössä. Voimala-alue levittäytyy Saunamaan, Kiiskinmäen, Viiatin ja Sydännevan seuduille. Tuulipuiston pituus on 3,9 kilometriä, leveys 1,4 kilometriä, ja kaikki voimalaitokset sisällensä sulkevan alueen pinta-ala on 2,2 neliökilometriä.
Tuulivoimalaitokset ovat tanskalaisen Vestaksen valmistamaa V150-mallia, jonka napakorkeus on 136 metriä (tai 135 m ), tuuliturbiinin halkaisija 150 metriä, ja kapasiteetti on 4,2 megawattia. Voimaloiden kokonaiskorkeus on 210 metriä. Voimalat sijaitsevat 132–165 metrin korkeudella mpy. Puistot nousivat heti valmistuessaan 2020 Suomen tuottavimpien puistojen joukkoon, ja kapasiteettikertoimella mitattuna lähestytään jo 47 prosenttia.
Tuulipuisto on liitetty EPV Alueverkon verkkoon Polvenkyläntien varrella sijaitsevalta sähköasemalta.
Historiaa

Saunamaan tuulivoimapuistoa alettiin suunnittelemaan 2010-luvun alussa Megatuulen toimesta. Se on todennäköisesti samanaikainen Suolakankaan tuulivoima-hankkeen kanssa, jota suunniteltiin vuodesta 2011 tai 2012 alkaen. Heinäkuussa 2013 perustettiin yhtiö Saunamaa Wind Farm Oy hankkeen koordinoimiseksi. Perustamispäivä on sama kuin Suolakankaan tuulipuiston hankeyhtiöllä Vöyrinkangas Wind Farm Oy:llä. Aluksi tarkasteltiin muinaisjäännöstutkimuksessa 14 tuulivoimalaitoksen paikkaa maastossa. Teuvan kunnan julkaisema osayleiskaavaehdotus on vuodelta 2014. Siinä mainitaan, että kunnan kanssa suunniteltu kaavaluonnos julkaistiin syksyllä 2013 ja että se oli nähtävillä marras- ja joulukuussa. Luonnokseen tehtiin korjaavia muutoksia ja suunnitelma oli kaavaehdotuksena nähtävillä huhti-, touko- ja kesäkuussa 2014. Seuraavan kerran sitä esiteltiin syys- ja lokakuussa 2014. Tässä viimeisessä ehdotuksessa sen voimaloiden lukumäärä oli kahdeksan ja niiden ehdotetut paikat olivat lähes samat kuin tuulivoimapuiston toteutuksessakin. Tämä koskee myös Kurikan puoleisia voimaloita.
Vuonna 2015 suunnitteli Megatuuli paljon suuremmalle alueelle rakennettavaksi enintään 99 tuulivoimalaitosta, joiden kokonaiskapasiteetiksi tuli voimalatyypistä riippuen 300‒500 megawattia. Tämä Viiatin tuulivoimahankkeeksi kutsuttu suunnitelma sisälsi Saunamaan lisäksi Matkussaaren-, Lehtivuorten-, Kalistannevan- ja Rasakankaan tuulivoimapuistot.
Teuvan puoleisten tuulivoimalaitosten sijainteja oli pyydetty saada siirtää ja niistä oli helmikuussa 2018 julkaistu julkipanoilmoitus. Megatuuli löysi rahoittajaksi brittiläisen rahoitusyhtiön Octopus ja vastaavaksi rakentajaksi ranskalaisen Valoremin. Sopimukseen kuului sekä Saunamaan että Suolakankaan tuulivoimapuistot, joiden yhteiskustannukseksi ilmoitettiin 80 miljoonaa euroa. Samalla solmittiin Vestaksen kanssa 25 vuoden huolto- ja ylläpitosopimus. Rakentaminen aloitettiin uutisten mukaan toukokuussa 2019. Valmiiden tuulivoimapuistojen toiminnasta ja operoinnista vastasivat aluksi Valoremin tytäryhtiöt Valrea ja Valemo yhdessä Megatuulen kanssa. OX2 on vastannut puiston teknisestä ja kaupallisesta hallinnoinnista alkuvuodesta 2021 lähtien. Tämän jälkeen helmikuussa 2021 uutisoitiin, että Vestas joutui vaihtamaan Saunamaan, Suolakankaan ja Metsälän tuulivoimapuistoista 35 tuulivoimalaitoksen siipeä.
Megatuuli ja Enersense International sopivat joulukuussa 2021 kaupasta, jossa Enersense ostaisi Megatuulen. Kauppa varmistui helmikuussa 2022. Maaliskuussa 2023 ilmoitettiin, että Megatuulen nimi muutetaan Enersense Wind Oy:ksi. Tuulivoimapuiston sähköenergia myytiin viiden vuoden sopimuksella Eestin Energialle vuodesta 2022 alkaen.
Syyskuussa 2024 pysäytettiin yksi tuulivoimalaitos, jotta sen konehuone voitiin vaihtaa täysin uuteen. Voimalaitos palasi tuotantoon muutaman viikon jälkeen.
Aiheesta muualla

Puutaheinää: Tuulimyllyjä / Saunamaan Tuulivoimapuisto, YouTube
Henkilöstön kehittäminen

Osaamisen kehittämisestä puhutaan usein yrityksissä vielä nimellä henkilöstön kehittäminen (HRD). Perimmäisenä ajatuksena on, että yrityksen toiminnan ehtona oleva osaaminen on ihmisten osaamista, jota kehittämällä voidaan rakentaa yrityksen osaamista.
Henkilöstön kehittämisestä käytetään myös nimeä inhimillisten voimavarojen kehittäminen ja laajemmissa määritelmissä tähän on yhdistetty myös organisaation kehittäminen ja uraan liittyvä kehittäminen. Inhimillisten voimavarojen kehittäminen voidaan siis toisin sanoen jakaa yhden määritelmän mukaan kolmeen eri osa-alueeseen: koulutus ja kehittäminen, uraan liittyvä kehittäminen ja organisaation kehittäminen.